

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 021-05/21-01/39**

**URBROJ: 2186/03-02-21-2**

**Cestica, 29.11.2021.**

**ZAPISNIK**

 sa 4. sjednice Općinskog vijeća Općine Cestica održane dana 26. studenog 2021. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić, Ivan Hohnjec, Denis Kotolenko, Ana Kutnjak, Tomislav Lazar, Josip Cestar, Nikola Ščuric, Marijan Županić

**ODSUTNI:** Žarko Rodeš, Matija Dregarić

**OSTALI PRISUTNI:** Mirko Korotaj, Ksenija Borić

**ZAPISNIČAR:** Gabriela Kos

 Predsjednik Vijeća Darko Majhen otvara 4. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 11 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 3. sjednice Općinskog vijeća Općine Cestica, kao i sa 1. izvanredne sjednice te pita prisutne da li ima kakvih primjedaba na Zapisnike? Kako primjedaba nema stavlja Zapisnik sa 3. sjednice i 1. izvanredne na usvajanje. Svi vijećnici glasaju za te predsjednik vijeća konstatira da su Zapisnik sa 3. sjednice i 1. izvanredne usvojeni jednoglasno, sa 11 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Tomislav Lazar postavlja pitanje u ime jedne mještanke Općine Cestica da li bi Općina isto mogla organizirati na godišnjoj razini sakupljanje ambalaže od pesticida, odnosno opasne ambalaže, kao što je to organizirano u Općini Sračinec? Drugo pitanje vezano je uz stanje ceste na relaciji Veliki Lovrečan – Jarki, naime cesta je u jako lošem stanju i zanima ga kada bi se ta dionica mogla sanirati?

Vijećnik Nikola Ščuric se nadovezuje na loše stanje ceste, ali na relaciji Stjepan Bistrović pa prema Cestici, naime postavljeni su semafori, a koji nisu očito dobro programirani jer se dešava da sa obje strane naiđu auti koji se ne mogu mimoići, ako se ne upozore djelatnici na to doći se do nekakve nesreće.

**ODGOVORI:**

Na pitanje vijećnika Tomislava Lazara načelnik odgovara da je upoznati sa problematikom skupljanja opasnog otpada, no u dogovoru sa trgovinom Desyre odgovoreno je da bi se na proljeće i oni moglo skupljati otpadnu ambalažu. Mi kao Općina imamo stvarno dobro riješeno zbrinjavanje otpada što sa kućnog praga što putem reciklažnog dvorišta. Predsjednik vijeća Darko Majhen dodaje još da se u reciklažno dvorište može i zbrinuti do 200 kg salonitnih ploča, pa nakon 6 mjeseci opet. Načelnik dodaje da Općina planira još sufinancirati zbrinjavanje salonitnih ploča po kućanstvima, no čekamo ponudu od jedne firme iz Križevaca koja ima jeftino zbrinjavanje ploča. Vijećnik Nikola Ščuric nadodaje da firma CIAK organizira jednom godišnje u Sračincu skupljanje ambalaže od pesticida i mogu svi dostaviti bez obzira na prebivalište, dok su poljoprivredna gospodarstva vrlo dobro obavještena kamo se može odložiti otpadna ambalaža jer na kraju godine moraju popunjavati i tabelu sa podacima koje se pesticide koristili i kamo su odložili otpadnu ambalažu.

Što se tiče lošeg stanja ceste na relaciji Veliki Lovrečan – Jarki, ona je privremeno sanirana, a sa daljnjim radovima bi se trebalo prionuti čim se ekipe maknu sa glavne ceste D2, a to je nakon 15. prosinca 2021. godine.

Na pitanje vijećnika Nikole Ščurica također odgovara da je upoznat sa situacijom na terenu i da se nada da će se to riješiti do 15. prosinca 2021. godine, a nada se da nitko do tada neće stradati jer i do sada nije bilo nikakvih nesreća.

Predsjednik vijeća se zahvaljuje na odgovorima te prelazi na utvrđivanje dnevnog reda za 4. sjednicu te pita da li ima netko dopunu ili izmjenu dnevnog reda? Vijećnik Ivan Hohnjec napominje samo neka se kod donošenja programa stavi za 2022. godine, a ne za 2021. godinu. Predsjednik vijeća prihvaća izmjenu te daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 11 glasova:

**Dnevni red:**

1. Donošenje Proračuna Općine Cestica za 2022. g i projekcije za 2023. i 2024. g.

a) Donošenje Programa održavanja komunalne infrastrukture na području Općine Cestica za 2022. godinu

b) Donošenje Programa gradnje objekata i uređaja komunalne infrastrukture za 2022. godinu

1. Prijedlog Odluke o izvršavanju Proračuna Općine Cestica za 2022. godinu
2. Prijedlog Plana upravljanja i raspolaganja imovinom Općine Cestica za 2022. g.
3. Prijedlog Odluke o poslovima utvrđivanja, evidentiranja, nadzora, naplate i ovrhe radi naplate općinskih poreza u 2022. godini
4. Donošenje Plana djelovanja Općine Cestica u području prirodnih nepogoda za 2022. godinu
5. Donošenje Plana razvoja sustava civilne zaštite na području Općine Cestica za 2022. godinu s trogodišnjim financijskim učincima
6. Prijedlog Odluke o davanju koncesije za komunalnu djelatnost – obavljanje dimnjačarskih poslova na području Općine Cestica

**Točka 1.**

**PRORAČUN OPĆINE CESTICA ZA 2022. GODINU**

**I PROJEKCIJE ZA 2023. I 2024. G. SA PROGRAMIMA**

Predsjednik vijeća otvara točku 2. i daje riječ načelniku.

Načelnik ukratko objašnjava kako se Proračun planirao prema već poznatim prihodima i rashodima, da su ukupno predviđeni prihodi i primici 42.698.000,00 kn, prihodi poslovanje 38.682.000,00 kn, a da bi se iduće godine trebao riješiti i manjak. Zatim dalje objašnjava posebni dio kao što su Rashodi za usluge 1.387.000,00 kn, organizacija Dana Općine u iznosu od 250.000,00 kn, a od EU projekata tu je Širokopojasni Internet u iznosu od 500.000,00 kn – u tom projektu je ukupno 6 općina, vrijednost ukupnog projekta je 92.000.000,00 kn, a iz Eu fondova ćemo dobiti 64.000.000,00 kn, dok se ostatak dijeli na sve općine i to po broju kućanstava, drugi projekt je Sigurno u Dravu koji je zajedno sa Općinom Hajdinom, gdje Općina participira sa 30.000,00 kn i treći projekt Mreža zelenih oblika prijevoza sa vodećim partnerom Općinom Ormož i participacijom od 80.000,00 kn, a gdje bi nabavljali električni kombi. Nadalje u razdjelu plaće planirani je iznos od 1.793.000,00 kn, planira se zaposlenje jedne osobe jer jedna djelatnica odlazi na porodiljni dopust, a trebat će se netko baviti projektima, imamo planirane javne radove u iznosu od 165.000,00 kn, planira se proširiti dječji vrtić, projekt je prijavljen i imamo planirano 9.000.000,00 kn, za dodatna ulaganja planiramo 300.000,00 kn, a pod ovu stavku spada otkup zemljišta od privatnih osoba ako se negdje izvode radovi a zadiremo u privatne parcele ( propust na D2 kod Pizzerije Rim, Skretač kod Metssa, pješačka staza u Gajevoj ulici), za izradu izmjena i dopuna Prostornog plana uređenja Općine Cestica imamo 150.000,00 kn, za izgradnju cesta po programu iznosi 2.500.000,00 kn, dok za aglomeraciju imamo planirani naš dio od 1.500.000,00 kn, za sanaciju klizišta planiramo iznos od 300.000,00 kn (klizište kod crkve sv. Barbare u Natkrižovljanu i klizište u Boršancu). Povećala se stavka obrazovnog sustava na 2.672.000,00 kn, a u to spada sufinanciranje predškolskog odgoja u iznosu 1.520.000,00 kn, osnovno obrazovanje 462.000,00 kn, stipendije i školarine 400.00,00, najam sportske dvorane 200.000,00 kn. Na stavci razvoj turizma planirano je 4.200.000,00 kn, od čega se za izgradnju kampa planira 3.000.000,00 kn te se čeka raspis natječaja i 1.000.000,00 kn za uređenje parka Križovljangrad gdje smo se javili na natječaj i dobili sredstva, a rodovi su već započeli.

Načelnik je ukratko prošao kroz čitav Proračun i dodaje kako je ovaj Proračun razvojan, socijalno osjetljiv, a nadasve vođen brizi o socijalno osjetljivom stanovništvu, umirovljenicima, obrazovnom sustavu te se nada da će svi podržati takav prijedlog Proračuna.

Predsjednik vijeća otvara raspravu.

Vijećnik Tomislav Lazar postavlja pitanje u kojoj stavci je točno planirano asfaltiranje školskog igrališta? Načelnik odgovara da je to na stavci asfaltiranje cesta gdje je planirano 2.500.000,00 kn.

Nadalje vijećnik Tomislav Lazar postavlja pitanje da li mu se može odgovoriti koliko je sredstava utrošeno ove godine na Nogometni centar Cestica i da li je za iduću godinu planirano više? Načelnik odgovara da je do sada utrošeno oko 80.000,00 kn, ali još je do kraja mjesec dana pa se predviđa da će taj iznos biti oko 90.000,00 kn. Dalje govori o tome kako je malo proučavao sam nastanak Nogometnog centra Cestica i došao do zaključka da je to jedna od dobrih odluka, da trenutno broji 120 djece sa područja čitave Općine, da se treninzi održavaju tri puta tjedno i da će iz svake grupe proizaći nekolicina dobrih i kvalitetnih igrača koji će dalje nastaviti igru u 1. ekipi. U 2022. godini planiraju se sredstva u iznosu od 291.000,00 kn.

Vijećnik Lazar govori o tome kako se neki dan trebao spojiti na sastanak elektronskim putem i od 30-tak ljudi koji su sudjelovali jedini je on imao probleme s internetom, nisu ga uopće čuli i zato podržava taj projekt Širokopojasnog interneta te moli načelnika da još malo pojasni taj projekt i koliko Općina Cestica mora uložiti vlastitih sredstava. Načelnik još jednom govori kako čitav projekt vrijedi 92.000.000,00 kn, a da će se iz EU fondova dobiti 64.000.000,00 kn, dok se razlika dijeli na šest općina koje su dio projekta, s time da svaka općina ima različiti iznos sufinanciranja jer svaka općina ima različiti broj kućanstava. Iznos Općine Cestica bio bi 4.500.000,00 kn.

Vijećnik Tomislav Lazar moli još za obrazloženje stavke osnovno školskog obrazovanja pošto je on i predsjednik školskog odbora.

Ksenija Borić, referentica za računovodstvo i financije objašnjava da se to odnosi na sufinanciranje pomagača u nastavi, financiranje školske kuhinje, nabavku atlasa i radnih bilježnica.

Vijećnik Ivan Bednjanić Bunić javlja se sa primjedbom u vezi Nogometnog centra Cestica, slaže se da je to dobro uređeno od strane Općine i da dobro funkcionira, no to nije udruga, nema pravni status, nema participiranja i neman nikakvih izvješća, tako da bi o tome trebalo voditi računa da se to na regulira na pravi način.

Načelnik odgovara da je već o tome razmišljao, no vezano za tu temu sastat će se Povjerenstvo za sport i o svemu razgovarati, ali bi se svakako NC trebao odvojiti od nogometnog kluba.

Nitko se više ne javlja za raspravu.

Predsjednik vijeća zatvara raspravu po točci 1. dnevnog reda i daje Proračun Općine Cestica za 2022. godinu i projekcije za 2023. i 2024. g. sa a) Programom održavanja komunalne infrastrukture na području Općine Cestica za 2022. godinu i b) Programom gradnje objekata i uređaja komunalne infrastrukture za 2022. godinu na usvajanje. Od 11 vijećnika/ca, svi vijećnici/ce glasaju za. Predsjednik vijeća konstatira da je Proračun Općine Cestica za 2022. godinu i projekcije za 2023. i 2024. g. sa a) Programom održavanja komunalne infrastrukture na području Općine Cestica za 2022. godinu i b) Programom gradnje objekata i uređaja komunalne infrastrukture za 2022. godinu **usvojen jednoglasno**.

**Točka 2.**

**ODLUKA O IZVRŠAVANJU PRORAČUNA OPĆINE CESTICA ZA 2022. GODINU**

Predsjednik vijeća otvara točku 4. i moli načelnika za objašnjenje.

Načelnik objašnjava kako je to Odluka koja se svake godine donosi prilikom izglasavanja Proračuna te prati Proračun, a upućuje vijećnike na članak 9. Odluke koji govori o tome koliko će se Općina zadužiti u 2022. godini, a prilikom pojedinačnog zaduživanja sigurno će trebati još posebna suglasnost vijeća. To zaduživanje nastupa iz razloga što Općina mora podmiriti sve račune prema situacijama, a novci se dobivaju tek nakon administrativne provjere Izvješća, a što zna trajati i preko godinu dana. Konkretno primjer – za rekonstrukciju Društvenog doma Otok Virje, koje je završilo prije godinu i pol, račune smo podmirili, a sredstva još nisu dobivena. Pošto Općina ima nekoliko takvih projekata neće moći sama financirati radove nego će se morati zadužiti, pa kasnije po dobivanju sredstava vratiti zaduženje.

Predsjednik vijeća otvara raspravu.

Nitko se ne javlja za raspravu te predsjednik vijeća zaključuje raspravu i daje Odluku o izvršavanju Proračuna Općine Cestica za 2022. godinu na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o izvršavanju Proračuna Općine Cestica za 2022. godinu **usvojena jednoglasno**.

**Točka 3.**

**PLAN UPRAVLJANJA I RASPOLAGANJA IMOVINOM OPĆINE CESTICA ZA 2022. GODINU**

Predsjednik vijeća otvara točku 3. te daje riječ načelniku.

Načelnik objašnjava da je Općina dužna po zakonu upravljati imovinom, a u to spadaju poljoprivredna i građevinska zemljišta, nekretnine i poslovni prostori. Svime time se mora upravljati, raspolagati i održavati.

Predsjednik vijeća otvara raspravu.

Vijećnik Tomislav Lazar postavlja pitanje koliko se godišnje dobiva od hidrorente, odnosno koji je planirani iznos? Ksenija Borić odgovara da je to oko 1.000.000,00 kn.

Nitko se više ne javlja za raspravu.

Predsjednik vijeća zatvara raspravu po točci 3. dnevnog reda, i daje Plan upravljanja i raspolaganja imovinom Općine Cestica za 2022. godinu na usvajanje. Od 11 vijećnika/ca, svi vijećnici/ce glasaju za. Predsjednik vijeća konstatira da je Plan upravljanja i raspolaganja imovinom Općine Cestica za 2022. godinu **usvojen jednoglasno.**

**Točka 4.**

**ODLUKA O POSLOVIMA UTVRĐIVANJA, EVIDENTIRANJA, NADZORA, NAPLATE I OVRHE RADI NAPLATE OPĆINSKIH POREZA U 2022. GODINI**

Predsjednik vijeća otvara točku 4. te daje riječ načelniku.

Načelnik objašnjava kako tom Odlukom svake godine dajemo Poreznoj upravi ovlast da umjesto nas naplaćuje porez na kuće za odmor i porez na potrošnju, a isto tako vodi i njihovu učinkovitost naplate i ovrhe.

Predsjednik vijeća otvara raspravu.

Nitko se ne javlja za raspravu, te daje Odluku o poslovima utvrđivanja, evidentiranja, nadzora, naplate i ovrhe radi naplate općinskih poreza u 2022. godini na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o poslovima utvrđivanja, evidentiranja, nadzora, naplate i ovrhe radi naplate općinskih poreza u 2022. godini **usvojeno jednoglasno**.

**Točka 5.**

**ODLUKA O PRIHVAĆANJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2022. GODINU**

Predsjednik vijeća otvara točku 5. te daje riječ pročelnici.

Ukratko objašnjavam od kojih se sve dijelova sastoji Plan djelovanja, na koji se način proglašavaju prirodne nepogode, kako se prijavljuju štete, kakve sve mjere postoje po vrstama prirodnih nepogoda, koje su preventivne mjere radi umanjenja posljedica, tko su nositelji mjera te način dodjele i raspodjele sredstava žurne pomoći.

Predsjednik vijeća otvara raspravu.

Nitko se ne javlja za raspravu, te daje točku 5. na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o prihvaćanju Plana djelovanja Općine Cestica u području prirodnih nepogoda za 2022. godinu **usvojena jednoglasno.**

**Točka 6.**

**PLAN RAZVOJA SUSTAVA CIVILNE ZAŠTITE NA PODRUČJU OPĆINE CESTICA ZA 2022. GODINU S TROGODIŠNJIM FINANCIJSKIM UČINCIMA**

Predsjednik vijeća otvara točku 6. te daje riječ pročelnici.

Govorim o tome kako smo dužni svake godine donositi Plan razvoja sustava civilne zaštite, a sukladno Zakonu o sustavu civilne zaštite te objašnjava što je sve sadržaj ovog dokumenta. Najviše su zastupljeni podaci o Operativnim snagama sustava civilne zaštite te koje su njihove zadaće u svemu tome.

Predsjednik vijeća otvara raspravu.

Nitko se ne javlja za raspravu, te daje točku 6. na usvajanje.

Od 11 vijećnika/ca, svi glasaju za. Predsjednik vijeća konstatira da je Plan razvoja civilne zaštite na području općine Cestica za 2022. godinu s trogodišnjim financijskim učincima **usvojen jednoglasno.**

**Točka 7.**

**ODLUKA O DAVANJU KONCESIJE ZA KOMUNALNU DJELATNOST – OBAVLJANJE DIMNJAČARSKIH POSLOVA NA PODRUČJU OPĆINE CESTICA**

Predsjednik vijeća otvara točku 7. te daje riječ pročelnici.

Govori o tome kako će uskoro isteći rok od 5 godina od kada smo raspisali koncesiju za obavljanje dimnjačarskih poslova na području općine Cestica te smo bili dužni pokrenuti postupak davanja koncesije, a koji počinje obavještavanjem Ministarstva financija, Odjel za gospodarstvo da se počinje sa samim procesom te ih pitamo da li žele biti dio stručnog povjerenstva, a nakon njihovog izjašnjavanja objavljuje se koncesija u Elektroničkom oglasniku javne nabave. Na raspisanu koncesiju javila se jedna firma koja je ponudila koncesiju od 4.000,00 kn na rok od 10 godina. Nakon što se ponuda pregledala od strane Povjerenstva napravljen je Zapisnik o pregledu i ocjeni i sastavni je dio ove Odluke. Predlaže se davanje koncesije ponuđaču Dimax d.o.o. iz Varaždina.

Predsjednik vijeća otvara raspravu.

Nitko se ne javlja za raspravu, te daje točku 7. na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o davanju koncesije za komunalnu djelatnost – obavljanje dimnjačarskih poslova na području općine Cestica **usvojena jednoglasno.**

 Predsjednik vijeća prije samog zaključivanja sjednice daje načelniku riječ radi nekoliko obavijesti.

 Načelnik obavještava vijećnike/ce da je bio raspisan natječaj za zimsku službu i da su posao dobili Poljoprivredni proizvođač Emil Kotolenko koji će biti zaduženi za brežni dio i djelomično nizinskog djela Općine Cestica i Niskogradnja Veselnik koji će čistiti javne površine i dio nizine. Van će se izlaziti na 10 cm snijega, a sol i posipalo su naručeni. Komunalni redar će biti zaduženi za kontrolu čišćenja te ga se može zvati ako bi bilo problema na terenu.

Što se tiče popravka javne rasvjete, već sam nekoliko puta naglasio da popravak ide jednom mjesečno, ali svaki kvar trebate javiti na Općinu djelatnici Vesni Kokot.

Općina Cestica planira zajedno sa još šest susjednih općina osnovati Turističku zajednicu te daje informaciju da je prošle godine na našem području bilo 300-tinjak noćenja dok se ove godine taj broj povećao na preko 1000 noćenja. O detaljima će biti naknadno obaviješteni.

Vijećnik Ivan Hohnjec postavlja pitanje da li za zimsku službu postoji kakva kontrola putem GPS uređaja?

Načelnik odgovara da postoji kontrola putem GPS uređaja, a oni se uključuju s 1. Prosinca i gase se krajem ožujka.

Predsjednik vijeća konstatira da je dnevni red iscrpljen, zahvaljuje vijećnicima/cama na dolasku te zaključuje 4. sjednicu Općinskog vijeća Općine Cestica.

Sjednica završila u 20:18 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

 Darko Majhen, mag.pol.